b'\n_START_ARTICLE_\nHuohotin\n_START_PARAGRAPH_\nHuohotin on nelitahtisissa polttomoottoreissa k\xc3\xa4ytett\xc3\xa4v\xc3\xa4 paineentasausputki, joka tasoittaa kampikammion paineet. Paineiden tasaaminen on tarpeen, koska parhaatkaan polttomoottorin sylinterit eiv\xc3\xa4t voi olla t\xc3\xa4ysin tiiviit. Moottorin k\xc3\xa4yntil\xc3\xa4mp\xc3\xb6tilan nousu nimitt\xc3\xa4in aiheuttaa l\xc3\xa4mp\xc3\xb6laajenemista liikkuvissa osissa ja edelleen kiinnileikkaantumisvaaran. Siksi palamiskaasujen t\xc3\xa4ytyy p\xc3\xa4\xc3\xa4st\xc3\xa4 my\xc3\xb6s m\xc3\xa4nn\xc3\xa4nrenkaiden ohi moottorin kampikammioon. Jos n\xc3\xa4it\xc3\xa4 kaasuja ei p\xc3\xa4\xc3\xa4stett\xc3\xa4isi pois, kehittyisi kampikammioon ylipaine. T\xc3\xa4st\xc3\xa4 seurauksena olisi \xc3\xb6ljytiivisteiden pett\xc3\xa4minen ja voitelu\xc3\xb6ljyn valuminen maahan, sek\xc3\xa4 pahimmassa tapauksessa moottorin vaurioituminen \xc3\xb6ljyn loppuessa.\n_START_SECTION_\nToiminta\n_START_PARAGRAPH_\nNykyaikaiset p\xc3\xa4\xc3\xa4st\xc3\xb6m\xc3\xa4\xc3\xa4r\xc3\xa4ykset eiv\xc3\xa4t en\xc3\xa4\xc3\xa4 hyv\xc3\xa4ksy ohivuotokaasujen p\xc3\xa4\xc3\xa4st\xc3\xa4mist\xc3\xa4 ulkoilmaan niiden sis\xc3\xa4lt\xc3\xa4m\xc3\xa4n \xc3\xb6ljyh\xc3\xb6yryn, palamattoman polttoaineen ja k\xc3\xa4sittelem\xc3\xa4tt\xc3\xb6mien palamiskaasujen myrkyllisyyden takia. T\xc3\xa4st\xc3\xa4 syyst\xc3\xa4 huohotin yhdistet\xc3\xa4\xc3\xa4n ottomoottoreissa yleens\xc3\xa4 sek\xc3\xa4 moottorin imuputkistoon "imusarjaan" ett\xc3\xa4 moottorin ilmansuodattimen koteloon. Imusarjaan johtavaan letkuun laitetaan yleens\xc3\xa4 venttiili rajoittamaan moottorin ilmansaantia t\xc3\xa4t\xc3\xa4 kautta. Ilmansuodattimen koteloon huohotin yhdistet\xc3\xa4\xc3\xa4n, koska t\xc3\xa4yskaasulla imusarjaan ei v\xc3\xa4ltt\xc3\xa4m\xc3\xa4tt\xc3\xa4 muodostu riitt\xc3\xa4v\xc3\xa4\xc3\xa4 alipainetta jotta ohivuotokaasut imeytyisiv\xc3\xa4t moottoriin. Sen sijaan ilmansuodattimesta ne p\xc3\xa4\xc3\xa4sev\xc3\xa4t imeytym\xc3\xa4\xc3\xa4n. Dieselmoottoreissa huohotin on yleens\xc3\xa4 yhdistetty vain imusarjaan. Kaasul\xc3\xa4p\xc3\xa4ll\xc3\xa4 kuristetuissa dieselmoottoreissa sen sijaan k\xc3\xa4ytet\xc3\xa4\xc3\xa4n usein samaa menettely\xc3\xa4 kuin ottomoottoreissakin.'